Rundskriv nr. 002/2022

Til alle avdelinger Oslo, 3. februar 2022

v/ leder Vår ref: AAA/sal

**Delegatfordelingen til FLTs landsmøte 19-22 november 2022**

Forbundsstyret har i møte 25. januar 2022 behandlet delegatfordelingen til landsmøtet 2022, frist for innsending av fullmakter, valg av student- og pensjonistobservatører samt valg av delegater fra de avdelingene som har under 30 yrkesaktive medlemmer.

**Studentobservatører**

Vedtektene sier at i regioner som har avdelinger med studentobservatører i avdelingsstyret kan regionen sende inntil to studentobservatører.

Valgordningen for studentobservatører blir som følger:

* Avdelingene sender inn sine forslag til observatører til landsmote@flt.no innen 30. mars 2022
* Selve valget av regionens studentobservatører foretas på regionens årsmøte.

**Pensjonistobservatører**

Vedtekten sier at i regioner som har avdelinger med pensjonistgrupper som har vært registrert hos forbundet senest tre måneder før landsmøtet innkalles, og som har aktivitet omtalt i avdelingens årsberetning, kan regionen velge inntil to pensjonistobservatører.

Valgordningen blir også her som følger:

* Avdelingene sender inn sine forslag til observatører til landsmote@flt.no innen 30. mars 2022
* Selve valget av regionens pensjonistobservatører foretas på regionens årsmøte.

**Delegater og fullmakter**

./. Den komplette delegatfordelingen ligger vedlagt rundskrivet.

Valg av delegater skal ifølge vedtektene foregå på et separat møte. Det vil si det kan ikke skje på årsmøtet, men på et eget medlemsmøte. Det er dog ingenting i veien for å avholde dette medlemsmøtet rett i etterkant av det ordinære årsmøtet. Det er ikke noe krav om å velge varadelegater, men vi anbefaler at avdelingene velger varadelegater i numerisk rekkefølge og at man velger mange nok til at avdelingen er sikker på å kunne stille fulltallige på landsmøtet.

./. Fristen for å sende inn fullmakter (skjema er vedlagt) er satt til 1. mai 2022.
Fullmaktsskjemaene må være signert av to av avdelingenes styremedlemmer. Pass på at ingen signerer sin egen fullmakt.

Forbundsstyret har nedsatt en egen fullmaktskomite som vil gå gjennom fullmaktene og legge frem sin innstilling til landsmøtet som står for den endelige godkjenningen av fullmaktene.

**Delegater fra avdelinger med mindre enn 30 yrkesaktive medlemmer.**

Avdelinger med mindre enn 30 yrkesaktive medlemmer behandles som en valgkrets. Disse avdelingene får i år totalt to delegater.

Avdelingene kan nominere sine kandidater til landsmote@flt.no innen 18. April 2022. Administrasjonen vil gjennomføre et elektronisk valg etter dette.

Med vennlig hilsen
Forbundet for Ledelse og Teknikk

Arnstein Aasestrand /s/
2. nestleder

Vedlegg

* Delegatfordeling pr avdeling og region
* Fullmaktsskjema delegater
* Fullmaktsskjema varadelegater